**Voľby do NR SR - voliči môžu požiadať o hlasovací preukaz elektronicky alebo poštou už len tento týždeň, žiadosť musí byť doručená obci do 8. septembra**

*04. 09. 2023*  
  


**Voliči, ktorí sa v deň volieb do Národnej rady SR nebudú zdržiavať v mieste svojho bydliska, môžu voliť na základe hlasovacieho preukazu aj inde na Slovensku. Ministerstvo vnútra SR upozorňuje na blížiaci sa koniec lehoty pre podanie žiadosti o vydanie hlasovacieho preukazu mailom alebo poštou. Žiadosť musí byť doručená obci trvalého pobytu najneskôr do piatka 8. septembra.**

Obec odošle voličovi preukaz najneskôr tri pracovné dni od doručenia žiadosti, teda najneskôr do 13. septembra, a to **doporučenou zásielkou "do vlastných rúk"**.

**Žiadosť musí obsahovať údaje o voličovi:** meno a priezvisko, rodné číslo, štátnu príslušnosť, adresu trvalého pobytu (obec, ulica, číslo domu) a korešpondenčnú adresu, na ktorú obec doručí hlasovací preukaz. **Ak volič uvedie, že hlasovací preukaz prevezme iná osoba, v žiadosti je potrebné uviesť jej meno, priezvisko a číslo občianskeho preukazu.**

**Osobne možno požiadať o hlasovací preukaz najneskôr v piatok 29. septembra v úradných hodinách obce**. Obec ho vydá na počkanie, nie je potrebná písomná žiadosť, volič sa len preukáže občianskym preukazom. Do uvedeného termínu možno požiadať o hlasovací preukaz aj **prostredníctvom osoby splnomocnenej žiadateľom.**

**Hlasovací preukaz sa vydáva iba raz, volič by s ním preto mal nakladať opatrne. Pri strate alebo odcudzení obec voličovi nový hlasovací preukaz nevydá.**

O hlasovací preukaz môže požiadať volič, ktorý má trvalý pobyt na Slovensku a v deň konania volieb do Národnej rady SR nebude môcť voliť v svojom volebnom okrsku. Na základe preukazu bude môcť hlasovať v sobotu 30. septembra v ľubovoľnej z 5 996 volebných miestností na Slovensku.

Hlasovací preukaz si majú možnosť vybaviť napríklad aj voliči, ktorí majú naplánovanú **hospitalizáciu v nemocnici mimo trvalého pobytu**. O hlasovací preukaz môžu požiadať aj **obvinení a odsúdení**, ktorí sa v deň volieb nachádzajú v ústave na výkon väzby alebo v ústave na výkon trestu odňatia slobody. Hlasovanie sa v týchto prípadoch realizuje do prenosnej volebnej schránky.

Obec nevydá hlasovací preukaz voličovi, ktorý požiadal o voľbu poštou. Výnimkou je situácia, ak volič zruší registráciu o voľbu poštou v prípade, že zásielka s materiálmi na hlasovanie bola Ministerstvu vnútra SR vrátená z cudziny späť ako nedoručiteľná.

V deň volieb je volič je povinný po príchode do volebnej miestnosti preukázať okrskovej volebnej komisii svoju totožnosť predložením občianskeho preukazu a predložiť volebnej komisii hlasovací preukaz. Ten mu okrsková volebná komisia odoberie a pripojí ho k zoznamu voličov.

Informácie sú uvedené aj na webe MV SR na odkaze: [**https://www.minv.sk/?nr23-preukaz**](https://www.minv.sk/?nr23-preukaz).